tartuNLP/wikipedia-smugri-20251201 huggingface dataset:
Thomas Müller (ampuja)

Thomas Müller (s. 1. joulukuuta 1983 Gera) on saksalainen pistooliampuja.
Thomas Müller saavutti MM-kilpailuissa Lahdessa 2002 poikien sarjassa 25 metrin olympiapistoolissa joukkuemaailmanmestaruuden ja henkilökohtaista hopeaa.
Julien Dufour

Julien Dufour (s. 1. kesäkuuta 1982 Pariisi) on ranskalainen pistooliampuja.
Julien Dufour saavutti MM-kilpailuissa Lahdessa 2002 25 m vakiopistoolissa henkilökohtaista ja joukkuepronssia.
Samuel Harjanne

Samuel Harjanne (s. 22. joulukuuta 1987) on suomalainen näyttelijä, ääninäyttelijä, laulaja ja ohjaaja. Hän sijoittui kymmenvuotiaana lasten laulukilpailu Karusellissa kolmanneksi kappaleilla ”Con te partirò” ja ”Tuulen värit”. Harjanne on antanut äänensä moniin animaatioelokuviin ja piirrettyihin.
Ura.
Harjanne on esiintynyt muun muassa suomalaisessa Avenue Q -musikaalissa. Vuonna 2008 Harjanne esiintyi Marco Bjurströmin ohjaamassa musikaalissa, joka perustuu "High School Musicaliin". Vuodesta 2007 lähtien hän on opettanut musiikkiteatterikoulu Skenessä ja StepUp Show Schoolissa. Vuonna 2009 hän esiintyi Helsingin kaupunginteatterin musikaaleissa Spring Awakening ja "High School Musical 2". Hän on myös ohjannut muutaman musikaalin, kuten Antti Tuiskun tähdittämän Altar Boyzin 2008 Helsinkiin. Vuonna 2010 hän esiintyi jo toistamiseen musikaalissa Les Misérables. Ensin hän oli mukana Helsingin kaupunginteatterin versiossa vuonna 1999 ja vuonna 2010 Åbo Svenska Teaterin ruotsinkielisessä versiossa. Vuonna 2011 hän oli mukana musikaalin Blondi – Legally Blonde Pohjoismaisessa kantaesityksessä Samppalinnan kesäteatterissa. Vuonna 2011 hän oli Helsingin kaupunginteatterissa mukana kolmen näyttelijän musikaalissa Striking 12 ja jatkaa edelleen lastennäytelmässä Kolme iloista rosvoa. Tammikuussa 2012 hän palasi Åbo Svenska Teaterin musikaaliin Les Misérables, roolinaan vallankumousjohtaja Enjolras. 
Harjanne on yksi pohjoismaisen teatterituotantoyhtiön Polar Illusionsin perustajajäsenistä. Hän ohjasi Polar Illusionsin ensimmäisen musikaalin, Disneyn Aladdinin kaksikielisen version Helsinkiin syksyllä 2012.
Syksyllä 2012 Samuel palkittiin Helsingin kaupunginteatterin, Stanton Chasen ja Pretax Yhtiöiden myöntämällä Ensi Linja -musiikkiteatteripalkinnolla uutena, nuorena musiikkiteatterikykynä.
Harjanne lähti syksyllä 2014 Englantiin opiskelemaan musiikkiteatteriohjaamista Guildford School of Actingiin ja suorittamaan siellä maisteritutkinnon. Harjanteen ensimmäinen oopperaohjaus tulee olemaan Giuseppe Verdin säveltämä "La Traviata". Tampereen ooppera kiinnitti hänet maaliskuussa 2024 nähtävien esitysten ohjaajaksi 2023.
Harjanne ohjasi Risto Räppääjä ja kaksoisolento-elokuvan, joka tuli ensi-iltaan 14. helmikuuta 2025.
Samuel Harjanteen isä on trumpetisti Jouko Harjanne.
Tähdistökentällinen

Tähdistökentällinen tai all stars -kentällinen on joukkuepeleissä sarjan tai turnauksen päätteeksi joskus valittava kentällinen, jossa jokaiselle pelipaikalle valitaan paras pelaaja. Usein kentällisiä voi olla kaksi, eli ykköstähdistö ja kakkostähdistö. Tähdistökentällinen nimetään useimmiten vain kunnioitustarkoituksessa, eivätkä ne esiinny varsinaisena pelaavana kokoonpanona. 
Esimerkkejä tähdistökentällisistä:
Vladimir Išatšenko

Vladimir Išatšenko ("Владимир Николаевич Исаченко"; s. 27. joulukuuta 1982 Temirtaw) on kazakstanilainen pistooliampuja ja maailmanmestari.
Vladimir Išatšenko saavutti MM-kilpailuissa Lahdessa 2002 poikien sarjassa henkilökohtaisen maailmanmestaruuden 50 m pistoolissa ja joukkuemaailmanmestaruuden 25 m urheilupistoolissa. Lisäksi hän saavutti MM-hopeaa 25 m vakiopistoolin henkilökohtaisessa ja joukkuekilpailussa sekä 25 m urheilupistoolin henkilökohtaisessa kilpailussa.
Jonni

Jonni on suomalaisen miehen etunimi. Jonnin nimipäivä on 29. maaliskuuta, jolloin on myös Jounin, Jonin, Joonaksen, Joonan ja Jonnen nimipäivä. Nimet Jonni ja Jonne ovat muunnoksia Johannes-nimen englantilaisesta vastineesta John tai skandinaavisesta nimestä Jon.
Maaliskuuhun 2025 mennessä Jonni-nimen on Digi- ja väestötietoviraston tietojen mukaan saanut noin 740 henkilöä.
Tropinoni

Tropinoni ("C8H13NO") on alkaloidi, joka on atropiinin esiaste, jonka synteesi oli merkittävä edistysaskel synteettisen kemian alalla. 
Synteesi.
Ensimmäisen kerran tropinonia syntetisoi Richard Willstätter vuonna 1901. Aikaisemmin Wilstätter oli syntetisoinut kokaiinia tropinonista. Tropinonin synteesin lähtöaine oli sykloheptanoni. Synteesi oli monivaiheinen eikä kovin tehokas.
Robert Robinson valmisti tropinonia kokonaissynteesillä ensimmäisen kerran vuonna 1917. Synteesi oli merkittävä askel sen kohtalaisen yksinkertaisuuden ja tehokkuuden ansiosta. Reaktion lähtöaineina käytetään melko yksinkertaisia yhdisteitä sukkinaldehydiä, metyyliamiinia ja asetonidikarboksyylihappoa tai asetonia.
1. Sekundäärisen amiinin ja aldehydin nukleofiilisessä additiossa syntyy imiini ja poistuu vettä. 2. Toinen nukleofiilinen additio ja ensimmäinen rengas sulkeutuu. 3. Asetonikarboksylaatin enolaatti-ionin Mannich-reaktio. 4. Uusi enolaatin muodostumisreaktio, jossa poistuu vettä. 5. Toinen Mannich-reaktio 6. Kahden karboksyyliryhmän poisto ja lopputuote.
Runoja (Siljo)

Runoja on suomalaisen runoilijan Juhani Siljon esikoisrunokokoelma, joka ilmestyi WSOY:n kustantamana vuonna 1910. Siljo julkaisi kokoelmansa nimellä J. Siljo.
Kokoelmassa näkyivät jo selvinä Siljon keskeiset teemat ja sen sanotaan tuoneen käänteen suomalaiseen runouteen. Liisa Enwald on kirjoittanut Unto Kupiaista lainaten, että sen myötä “’leinolaisesta’ laulusta, huolettomasta väljyydestä, siirryttiin pidättyvyyteen, eettiseen kutsumustietoisuuteen”.
Keskeisessä osassa kokoelman runoissa ovat minuuden rakentaminen, itseys, tinkimättömyys ja tahto. Herkempiä lyyrisiä sävyjä on nähty kokoelman loppupuolelle sijoittuvassa sarjassa "Kulkurin kesälauluja".
"Excelsior"-runon alkusäkeiden "Kuin jännitetty jousi on tahtoni mun. / Sain auringolta käskyn ja määrän." on sanottu ylistävän puhdassydämistä idealismia ja niissä on nähty kaikuja Schopenhauerlaisesta elämisen tahdosta. Kirjailija Olavi Siippainen on todennut "Excelsiorista", että se on hänen mielestään ylevintä, mitä taiteilijakutsumuksesta on kirjoitettu.
Kuntakokous

Kuntakokous oli kunnanvaltuustojen edeltäjä, joka perustui Suomen säätyjen 6. helmikuuta 1865 päättämään asetukseen kunnallishallinnosta maalla. Tuolloin Suomen evankelis-luterilaisen kirkon seurakuntahallinto erotettiin maallisesta kunnallishallinnosta. Sitä ennen pitäjä oli tarkoittanut kirkollisveron keräämisaluetta ja hallintopitäjä maallisten verojen. Pitäjänkokouksia oli johtanut Suomen evankelis-luterilaisen kirkon seurakunnan kirkkoherra.
Jokaisella veroa maksavalla kuntalaisella, joka ei ollut toisen isäntävallan alainen, oli oikeus saapua kuntakokoukseen ja käyttämään siellä puhe- ja äänivaltaa. Äänioikeus oli myös naisella, jos hän hallitsi itse omaisuuttaan. Yhtiöillä, alaikäisten holhoojilla, jakamattomilla kuolinpesillä ja konkurssipesän uskotuilla miehillä oli myös äänioikeus.
Äänivalta määräytyi veronmaksun mukaisesti siten, että verotettavasta sadan markan tulosta, josta kannettiin veroa kulloinkin määrättävä yksi veroäyri antoi yhden äänen oikeuden (vrt. v. 1872 säädetty kaupunkien kunnallisasetuksessa päätäntävaltaa alle 2000 asukkaan kaupungissa asetettiin käyttämään raastuvanoikeus, jossa vasta "kahden äyrin" kaupunkilaisilla oli yhden äänen äänioikeus). Korkein mahdollinen äänimäärä oli 1/6 kokouksessa fyysisesti läsnäolleiden äänimäärän summasta.
Toimeenpanoa varten kuntakokous asetti kunnallislautakunnan. Se oli näin kunnanhallituksen edeltäjä.
Koska osallistuminen kuntakokouksiin oli satunnaista, julkaistiin 15. kesäkuuta 1898 asetus maalaiskuntain kunnallishallinnosta, jossa mahdollistettiin siirtyminen välilliseen päättämiseen siten, että kuntakokous valitsi pysyviä kunnanvaltuusmiehiä, jotka olivat kunnanvaltuutettujen edeltäjiä.
Kuntakokoukselle itselleen jäivät kuitenkin päätettäviksi 32. pykälän mukaan:
Matteo Priamo

Matteo Priamo (s. 20. maaliskuuta 1982 Castelfranco Veneto) on Italialainen maantiepyöräilijä. Hän ajoi ammattilaisena vuosina 2006−2008 edustaen joukkuetta, joka tunnettiin vuoteen 2007 saakka nimellä Ceramica Panaria ja sittemmin CSF Group Navigare.
Priamo voitti vuonna 2005 yhden päivän kilpailut GP Città di Felino ja Trofeo G. Bianchin. Seuraavana vuonna hän sijoittui kolmanneksi Tirreno–Adriaticon mäkikilpailussa. Vuonna 2007 hän voitti toisen etapin Circuit de Lorraine -ajossa ja sijoittui toiseksi Giro di Toscana -kilpailussa.
Priamo voitti vuonna 2008 kolmannen ja viidennen osuuden International Presidency Turkey Tour -kilpailussa. Saman vuoden Italian ympäriajossa hän voitti kuudennen etapin kukistettuaan loppukirissä Alan Pérezin. Kaksikko oli irtautunut muutamaa kilometriä aiemmin 11 miehen kärkiryhmästä.
Vuonna 2009 Priamo sai neljän vuoden kilpailukiellon dopingaineiden välittämisestä joukkuekaverilleen Emanuele Sellalle.
Seutukaavaliitto

Seutukaavaliitto oli seutukaavasta päättämiseksi perustettu monikunnallinen alueellinen päätöksentekoelin. Seutukaavaliitto oli lakisääteinen kuntayhtymä, jonka perustamisesta ja tehtävistä oli säädetty vuonna 1959 voimaan tulleessa rakennuslaissa. Sen tehtävä siirtyi nykyisille maakuntien liitoille 1993 Suomen paikallishallinnon uudistuksessa, jossa aiemmat seutukaavaliitot ja maakuntaliitot yhdistettiin nykyisiksi maakuntien liitoiksi. Seutukaavaliiton päättävien elinten jäsenet nimittivät kunnanvaltuustot. Seutukaavaliittojen tuottamat seutukaavat muuttuivat 1. tammikuuta 2010 maakuntakaavoiksi.
Seutukaavaliiton tehtävänä oli toimeenpanna aluesuunnittelua. Suomessa aluesuunnittelun katsotaan alkaneen 1942 Alvar Aallon Kokemäenjokilaakson aluesuunnitelmasta. Käsitteen seutuasemakaavasta ilmaisi ensimmäisenä I. O. Meurman kirjassaan asemakaavaoppi, 1946. Sisäasiainministeriö antoi seutukaavamääräyksen 1963.
Godfrey Kneller

Godfrey Kneller (8. elokuuta 1646 – 19. lokakuuta 1723) oli Englannissa pitkään työskennellyt barokin ajan taidemaalari. Hän tuli tunnetuksi muotokuvillaan, joiden joukossa ovat "The Chinese Convert" (1687) ja kuuluisa John Vanbrughia esittävä työ. 
Syntyjään Kneller oli Lyypekistä, Saksasta.
Swissmetro

Swissmetro oli sveitsiläinen kansallinen joukkoliikennehanke, joka lopetettiin vuonna 2009 tuen puutteen vuoksi. Se perustui matalapainetunneleissa kulkeviin maglev-tyyppisiin suurnopeusjuniin. Junien huippunopeudeksi olisi tullut noin 500 kilometriä tunnissa. Projektiin osallistui Swissmetro AG sekä Sveitsin valtio ja yliopistot, erityisesti tekninen yliopisto EPFL. Projektin tarkoituksena oli lyhentää maan sisäisiä matkustusaikoja merkittävästi.
Vaikka EPFL on tehnyt alustavia simulaatioita, on epätodennäköistä että hanketta käynnistettäisiin uudelleen lähitulevaisuudessa.
Lahden sotilassairaala

Lahden sotilassairaala perustettiin vuonna 1914 kehotuksesta ensimmäisen maailmansodan haavoittuneita venäläisiä sotilaita varten. Aloitteen sairaalan perustamisesta teki Hollolan kunnan aloitteesta Hollolan kihlakunnan ja Jämsän kihlakunnan kunnat. Sairaalaan liittyviä asioita käsiteltiin kuntien yhteisissä kuntakokouksissa. Suomen Senaatti päätti Lahden sotilassairaalan lakkauttamisesta 1. syyskuuta 1916 alkaen.
Sotilassairaalan toimipisteitä olivat Lahden kunnallissairaala ja kansanopisto.
Atlanta Hawks

Atlanta Hawks on koripalloseura, joka pelaa NBA-liigan itäisen konferenssin kaakkoisessa divisioonassa. Seuran kotiareena on State Farm Arena Atlantassa, Georgiassa. Joukkue on voittanut mestaruuden vuonna 1958, jolloin sen nimenä oli St. Louis Hawks. Nykyisellä nimellään joukkue on pelannut kaudesta 1968–1969 alkaen.
Suomalainen Hanno Möttölä pelasi Hawksissa vuosina 2000–2002 ensimmäisenä suomalaisena NBA-koripalloilijana. Seurassa ovat pelanneet myös muun muassa Bob Pettit, Cliff Hagan, Lenny Wilkens, Zelmo Beaty, Richie Guerin, Lou Hudson, Pete Maravich, Walt Bellamy, John Drew, Tree Rollins, Dominique Wilkins, Kevin Willis, Mookie Blaylock, Dikembe Mutombo, Jason Collier, Al Horford ja Dwight Howard.
Washington Wizards

Washington Wizards on yhdysvaltalainen koripalloseura, joka pelaa NBA-liigan itäisen konferenssin kaakkoisessa divisioonassa. Seuran kotiareena on Capital One Arena Washingtonin kaupungissa.
Seura perustettiin Chicagossa vuonna 1961 nimellä Chicago Packers, mutta jo seuraavalla kaudella 1962–1963 seura esiintyi nimellä Chicago Zephyrs. Vuonna 1963 seura muutti Baltimoreen ja vaihtoi nimensä Baltimore Bulletsiksi. Sillä nimellä seura esiintyi vuoteen 1972 asti, kunnes se muutti nykyiseen kotikaupunkiinsa Washingtoniin. Washingtoniin siirtymisensä jälkeen seura on pelannut nimellä Capital Bullets vuosina 1973–1974, nimellä Washington Bullets vuosina 1974–1997 ja nykyisellä nimellään vuodesta 1997 lähtien.
Jean Mistler

Jean Mistler (1. syyskuuta 1897 – 11. marraskuuta 1988) oli ranskalainen kirjailija ja poliitikko. Hän toimi "Parti républicain, radical et radical-socialisten" jäsenenä maansa parlamentissa vuosina 1928–1940.
Mistler istui Ranskan akatemiassa (14. tuoli) vuodesta 1966 kuolemaansa 91-vuotiaana. Hän oli akatemian pääsihteerinä vuodesta 1974 eroamiseensa 1985.
Orlando Magic

Orlando Magic on koripalloseura, joka pelaa NBA-liigan itäisen konferenssin kaakkoisessa divisioonassa. Seuran kotiareena on Kia Center Orlandossa, Floridassa.
Orlando Magic on kaksi kertaa, vuosina 1995 ja 2009 päässyt pelaamaan NBA-finaaleissa. Vuonna 1995 se hävisi finaalisarjan Houston Rocketsille otteluvoitoin 0–4 ja vuonna 2009 Los Angeles Lakersille 1–4. Vuoden 1995 joukkueessa pelasivat muun muassa Shaquille O'Neal, Anfernee Hardaway, Horace Grant, Dennis Scott, Anthony Bowie, Jeff Turner ja Darrell Armstrong; joukkueen päävalmentajana toimi Brian Hill. Vuonna 2009 joukkueeseen kuuluivat muun muassa Dwight Howard, Rashard Lewis ja Hidayet Türkoğlu.
Jessie Jacobs

Jessica Madison Jacobs (14. marraskuuta 1990 – 10. toukokuuta 2008) oli australialainen näyttelijä. Hän tuli tunnetuksi rooleistaan lastensarjoissa "Tallijengi", "Holly's Heroes" ja "Fergus McPhail". 
Jacobs kuoli 17-vuotiaana jäätyään junan alle Cheltenhamin asemalla Melbournessa. Hän opiskeli Sandringham Collegessa.
Jack Weber

Jack Weber (s. 7. maaliskuuta 1995) on yhdysvaltalainen näyttelijä. Hän esiintyi Vic Mackeyn pojan, Matthew'n roolissa televisiosarjassa "Shield – lain varjolla".
Lisäksi Weber on muun muassa ääninäytellyt animaatioelokuvassa "Karhuveljeni Koda 2" (2006); hänellä oli rooli myös elokuvassa "Lake City" (2008). 
Weber on kotoisin Virginian osavaltiosta liittovaltion itärannikolta.
Ristikirkko

Ristikirkko on nimensä mukaisesti ristin muotoon rakennettu kirkko. 
Ristikirkot Suomessa.
Suomessa vanhimmat ristikirkot ovat säilyneet 1600-luvun lopulta, mutta niiden kulta-aika elettiin vasta 1700-luvun loppupuolella. Etuna ristikirkossa oli muun muassa, että saarnastuoli voitiin sijoittaa pitkäkirkkoon verrattuna lähemmäksi kuulijoita. Tasavartisessa ristikirkossa kaikki ristisakarat ovat yhtä pitkät. Ristikirkkoja on tehty myös erivartisina.
Muunnoksia.
Perus-ristikirkon pohjakaavaa on muunneltu tekemällä osa nurkista viistettynä. Syynä oli tarve rakentaa isompia kirkkoja, mutta tarpeeksi pitkiä, kelvollisia hirsiä ei saanut. Ongelma ratkaistiin tekemällä kirkon ristisakaroiden ulkonurkkiin viisteet, jolloin kirkosta saatiin normaalipituisilla hirsillä pinta-alaltaan laajempi. Toinen laajennustapa oli tehdä viisteet ristikirkon sisänurkkiin. Suomessa on myös muutama 24-kulmainen ristikirkko, joissa sekä ulko- että sisänurkat ovat viistetyt. 
Neljäs tapa laajentaa ristikirkkoa oli rakentaa suorakulmaiset laajennusulokkeet sisänurkkiin. Pohjanmaalla kehitetyn menetelmän tulos muistutti itäsuomalaista kahtamoiskirkkoa, mutta kattorakenne oli erilainen. Esimerkiksi Lohtajan kirkko on rakennettu tällä tavalla.
Deathgaze

DEATHGAZE () on japanilainen raskasta metallia soittava ja ulkoasultaan synkkä visual kei -yhtye. Deathgaze on julkaissut kymmenen singleä (joista yksi uusintajulkaisu) ja kolme täyspitkää albumia.
Historia.
Deathgazen perustivat laulaja Hazuki, basisti Ai, kitaristi Naoki ja Kanna vuonna 2003. Naoto korvasi Kannan pian yhtyeen perustamisen jälkeen. Deathgazen ensimmäisen singlen "294036224052" julkaisun jälkeen laulaja Hazuki lähti yhtyeestä keväällä 2004 ja perusti oman yhtyeen Lynch.:n. Hänet korvannut Sou liittyi Deathgazeen vielä samana vuonna. Tämä kokoonpano julkaisi useita singlejä ja yhtyeen ensimmäisen albumin. Sou erosi vuoden 2006 lopulla mennäkseen naimisiin. Niihin aikoihin yhtye jäi puolen vuoden tauolle.
11. marraskuuta 2007 yhtye päätti taukonsa virallisesti basisti Ain siirtyessä laulajaksi. Ai on ollut yhtyeen pääasiallinen säveltäjä ja sanoittaja alkuajoista asti. Hän on vastuussa myös CD-levyjen kuvituksesta. Yhtye esiintyi aiemmin myös sessionimellä Knohhoso (野っ細) soittaen covereita kappaleista, jotka ovat vanhemmilta, suosituilta japanilaisilta rockyhtyeiltä. Ai oli laulaja myös Knohhosossa, jo ennen siirtymistään Deathgazen täyspäiväiseksi laulajaksi. Knohhoso-projekti lopetettiin 28.9.2009, jolloin yhtye soitti viimeisen keikkansa sitä nimeä käyttäen.
Deathgaze on löytänyt uuden basistin nimeltä Kosuke.
Deathgaze on ilmoittanut, että kitaristi Naoto lähtee yhtyeestä. Lähdölle ei ole annettu tarkkaa syytä, ja he ovat kertoneet Naoton lähtevän musiikkiskenestä ainakin väliaikaisesti. Naoton viimeinen konsertti Deathgazen kanssa on Takadanobaba AREAlla 26. huhtikuuta. Sen jälkeen Naoton paikan ottaa support-kitaristi.
Parkers Corner

Parkers Corner on kaupunki Shire of Baw Bawissa Victoriassa Australiassa. Se sijaitsee Rawson Roadin ja Tyers-Thomson Valley Roadin risteyksessä, Baw Bawin paikallishallintoalueella. Parkers Cornerissa asuu vain 12 asukasta. 
Parkers Cornerin postitoimisto avattiin 16. tammikuuta 1950 ja suljettiin vuonna 1967.
Luisana Lopilato

Luisana Loreley Lopilato de la Torre (s. 18. toukokuuta 1987) on argentiinalainen näyttelijä, laulaja ja malli. Hän on esiintynyt useissa telenoveloissa, joiden joukossa ovat "Chiquititas" ja "Rebelde Way".
Lopilato kuului Erreway-yhtyeeseen, josta hän kuitenkin lähti kolmen studioalbumin jälkeen. 
Diskografia.
Lopilaton Errewayn kanssa levyttämät studioalbumit ovat:
Pollomuhku ja Posityyhtynen

Pollomuhku ja Posityyhtynen on Harry Potter -sarjan suomentajan Jaana Kapari-Jatan kirja Potter-sarjan kääntämisestä. Kustannusyhtiö Tammi julkaisi teoksen 2008.
Kapari-Jatta vastaa kirjassa kysymyksiin, joita suomenkielisten Harry Potter -kirjojen lukijat ovat hänelle esittäneet. Keskeisellä sijalla ovat Rowlingin keksimät sanat, joille Kapari-Jatta on joutunut sepittämään suomenkielisen vastineen (esimerkiksi "quidditch" → huispaus, "Gringotts" → Irveta). Hän kertoo myös kääntäjän työstä sekä saamastaan julkisuudesta ja Mika Launiksen kansitaiteesta.
Musta käsi

Musta käsi (, ), virallisesti Yhdistyminen tai kuolema (Уједињење или смрт, "Ujedinjenje ili smrt"), oli Serbiassa vuonna 1911 perustettu nationalistinen salaseura. Järjestön tarkoituksena oli liittää kaikki serbien asumat Itävalta-Unkarin ja Osmanien valtakunnan alaisuudessa olleet alueet Serbiaan ja perustaa Suur-Serbia.
Mustaa kättä johti Serbian yleisesikunnan tiedustelutoimiston päällikkö, eversti Dragutin Dimitrijević, joka oli jo vuonna 1903 osallistunut upseerisalaliittoon, joka surmasi Serbian kuninkaan Aleksanteri I:n ja hänen puolisonsa Draga Mašinin. Järjestö pyrki myös vaikuttamaan hallituksen ulkopolitiikkaan, jossa se onnistuikin hyvin, kun sen toiminnan ansiosta Serbia osallistui vuosien 1912–1913 Balkanin sotiin, joissa Serbia sai huomattavia alueita haltuunsa.
Vuonna 1914 Gavrilo Princip murhasi Itävalta-Unkarin arkkiherttuan Frans Ferdinandin ja hänen vaimonsa Sophien. Tämä Sarajevon laukauksina tunnettu tapahtuma johti epäsuorasti ensimmäisen maailmansodan syttymiseen myöhemmin samana vuonna. Serbian hallitus suojeli pitkään Mustan käden johtoa, mutta vuonna 1917 heidät päätettiin eliminoida. Järjestön johtajia syytettiin prinssihallitsija Aleksanterin salamurhan suunnittelusta ja heidät todettiin näytösoikeudenkäynnissä syyllisiksi. Dimitrijević ja kaksi muuta teloitettiin Kreikan Salonikissa, jossa Serbian johto oli tuolloin maanpaossa. Syytteet olivat todennäköisesti tekaistuja.
Ahmad Shukeiri

Ahmad Shukeiri (1. tammikuuta 1908 – 26. helmikuuta 1980) (arabiaksi أحمد الشقيري, tunnetaan myös nimellä al-Shuqayri, Shuqeiri, Shukeiry) oli palestiinalainen poliitikko ja ensimmäinen arabipuheenjohtaja vuosina 1964–1967 ja Palestiinan vapautusjärjestö PLO:n perustaja.
Shukeiri syntyi Libanonissa silloisen Ottomaanien valtakunnan alueella. Hänen isänsä oli arabi, kansanedustaja As'ad Shuqeiry (1860–1940), ja äitinsä turkkilainen. Shukeiri oppi puhumaan turkin kieltä äidin puoleltaan. Opiskellessaan lakia Jerusalemissa Shukeirista tuli Syyrian YK:n delegaation jäsen vuosiksi 1949–1951.
Shukeirista oli Arabiliiton varapuheenjohtaja vuosina 1950–1962 ja Saudi-Arabian suurlähettiläs YK:ssa vuosina 1957–1962 kunnes hänet nimitettiin PLO:n johtoon vuonna 1964 Arabiliiton ensimmäisessä konferenssissa Kairossa.
Shukeiria kritisoitiin arabimaailmassa, koska hän vannoi Israelin voittamista ennen kuuden päivän sotaa.
Shukeiria seurasi PLO:n puheenjohtajana vuonna 1967 Yahya Hammuda vuosiksi 1967–1969 ja häntä seurasi Jasser Arafat vuosiksi 1969-2004 jolloin Arafatin kuoleman jälkeen Mahmud Abbasista tuli PLO:n nykyinen puheenjohtaja. 
Shukeiri kuoli 26. helmikuuta 1980 72 vuoden iässä Kuningas Husseinin lääketieteellisessä keskuksessa Ammanissa.
Luis Miguel

Luis Miguel Gallego Basteri (s. 19. huhtikuuta 1970) on meksikolainen laulaja.
Luis Miguel syntyi Puerto Ricolla. Hänen isänsä on espanjalainen laulaja Luis Gallego Sánchez (”Luisito Rey”), joka kuoli 1992, ja äitinsä italialais-argentiinalainen näyttelijä Marcela Basteri, joka katosi epäselvissä olosuhteissa vuonna 1986. 
Luis Miguel aloitti esiintymisen vuonna 1981 ja solmi levytyssopimuksen EMIn kanssa samana vuonna. Myöhemmin saman vuosikymmenen aikana hän vakiinnutti asemansa eräänä maansa ja espanjankielisen maailman tunnetuimmista laulajista. Hänellä oli lyhyt elokuvaura 1980-luvulla.
Luis Miguel on tullut tunnetuksi hyvin tuottavista kiertueista ja erinomaisista live-esiintymisistä. Hän on voittanut neljä Latin Grammy -palkintoa ja viisi Grammy-palkintoa. Hän on ainoa latinoartisti, jonka kaksi espanjankielistä albumia ovat myyneet platinaa Yhdysvalloissa. Hän sai ensimmäisenä latinoartistina tähden Hollywood Walk of Famelle vuonna 1996.
Jeanette Kwakye

Jeanette Kwakye (s. 20. maaliskuuta 1983 Essex) on brittiläinen pikajuoksija.
Kwakye karsiutui 2002 Kingstonin nuorten MM-kisoissa 100 metrin juoksun välierissä ajalla 11,75. Kolme vuotta myöhemmin hän voitti maansa sisäratojen mestaruuden 60 metrillä ja karsiutui Madridin sisäratojen EM-kisoissa matkan välierissä ajalla 7,34. Vuonna 2007 hän sijoittui Birminghamin sisäratojen EM-kisoissa 60 metrillä neljänneksi ajalla 7,20. Hän karsiutui samana vuonna Osakan MM-kisoissa 100 metrin toisissa alkuerissä ajalla 11,40. Kwakye voitti Valencian sisäratojen MM-kisoissa 2008 hopeaa 60 metrillä ajalla 7,08. Pekingin olympialaisissa hän juoksi 100 metrillä kuudenneksi ajalla 11,14. Kolme vuotta myöhemmin hän karsiutui Daegun MM-kilpailuiden 100 metrin välierissä.
Kwakye lopetti uransa vuonna 2014.
Det Norske Veritas

Det Norske Veritas tai DNV on norjalainen riippumaton säätiö, jonka tarkoituksena on turvata ihmishenkiä, ympäristöä ja omaisuutta. Säätiön kotipaikka sijaitsee Norjan pääkaupungissa Oslossa. Det Norske Veritas perustettiin vuonna 1864. Säätiö aloitti toimintansa tarkastamalla norjalaisten kauppalaivojen teknisiä kuntoja. Det Norske Veritaksella on 8 000 työntekijää, jotka edustavat 85 eri kansallisuutta. Nykyisin säätiöllä on sadassa eri maassa 300 toimistoa.
Det Norske Veritas Suomessa.
Vuonna 1957 Det Norske Veritas avasi norjalaisen Louis Pettersenin johdolla Helsinkiin, Suomeen ensimmäisen toimipisteensä. Vuonna 1959 Turkuun perustettiin toimipiste ja sen ensimmäinen johtaja oli Harry Knif. Myös Oulussa, Kotkassa ja Vaasassa oli Det Norske Veritaksella edustus. 1950-luvun lopulla säätiöllä oli toimipiste Rauma-Repolan Rauman telakalla muutaman vuoden ajan. Vuonna 1975 meriteollisuuden ollessa nousussa, Poriin Rauma-Repolan Mäntyluodon telakalle perustettiin toimipiste. Vuonna 1996 toimipiste avattiin Tampereelle ja vuonna 1998 Ouluun. Vuoden 1997 syksyllä Turun telakalle avattiin DNV:n sivutoimipiste. Vuonna 2006 myös Ahvenanmaan Maarianhaminaan avattiin toimisto.
Det Norske Veritaksen tärkeimpiä asiakkaita Suomessa ovat olleet alusta saakka suomalaiset laivanvarustamot, materiaalien ja komponenttien valmistajat sekä telakat. Nykyisin Det Norske Veritas luokittaa Suomen kauppalaivastosta yli 50 prosenttia.
Rutherfordin atomimalli

Rutherfordin atomimalli on Ernest Rutherfordin vuonna 1911 esittämä atomin rakennemalli, jonka mukaan atomilla on pieni ydin, ja sitä ympäröi elektroniverho. Atomin massa on keskittynyt lähes kokonaan atomin ytimeen. Rutherfordin tutkimusten mukaan atomin halkaisija on suuruusluokkaa 10−10 m ja ydin 10−14 m, joten suurin osa atomin tilavuudesta onkin "tyhjää" toisin kuin Thomsonin atomimallissa, jossa positiivinen varaus on jakautunut tasaisesti koko atomin tilavuuteen.
Rutherfordin atomimallia on kuvattu planeettajärjestelmää muistuttavana rakenteena, jossa Coulombin sähköinen vetovoima aiheuttaa ympyräradoilla pysytteleville elektroneille normaalikiihtyvyyden.
Rutherfordin sirontakoe.
Ernest Rutherford osoitti kuuluisassa sirontakokeessaan vuonna 1911 atomin ytimen olemassaolon. Osan kultakalvosta sironneiden alfahiukkasten liikesuunnat muuttuivat odottamattoman paljon niiden kimpoillessa takaisin tulosuuntaansa. Tämä osoitti edeltävän Thomsonin atomimallin mahdottomaksi.
Rutherfordin mallin epäkohdat.
Rutherfordin atomimalli ei kuitenkaan vastaa täysin nykytietämyksen mukaista mallia. Klassisen sähkömagneettisen teorian mukaan kiihtyvässä (tässä tapauksessa keskeiskiihtyvässä) liikkeessä oleva varauksen (elektronin) pitäisi emittoida sähkömagneettista säteilyä. Tällöin elektronin radan tulisi energian menetyksen takia päätyä ytimeen spiraalirataa pitkin. Rutherfordin atomimalli ei pysty myöskään selittämään tutkimuksissa todettuja atomin spektrejä. Pari vuotta myöhemmin Rutherfordin mallin muodostumisesta Niels Bohr postuloikin omassa atomimallissaan, ettei elektroni ydintä kiertäessään noudata klassisen mekaniikan lakeja, vaan elektronin energiatilat ovat kvantittuneita. Bohrin mukaan elektronin energia lisääntyi, kun se absorboi fotonin ja vähentyi, kun se emittoi fotonin.
Huolimatta vanhentumisestaan Rutherfordin malli elää symbolismissa ja populaarikulttuurissa: jos atomeja kuvataan symboleissa tai logoissa tyylitellyssä muodossa, ne useimmiten esitetään Rutherfordin mallin mukaisina. Tästä on esimerkkinä mm. Kansainvälisen atomienergiajärjestön tunnus, ja Unicoden atomisymboli U+269B (⚛).
GeForce FX -sarja

GeForce FX tai GeForce 5 sarja on Nvidian vuodesta 2003 käyttämä brändinimi GeForce 5000 grafiikkasuoritinsarjasta (koodinimet NV30-NV35).
NV30.
NV30 oli Nvidian ensimmäinen DirectX 9 -näytönohjain. DirectX 9 vaati varjostinsuorittimilta runsaasti lisäominaisuuksia DirectX 8:aan verrattuna, esimerkiksi tuen liukulukulaskennalle. Nvidia yritti ratkaista ongelman lisäämällä aiempien kokonaisluvuilla laskevien varjostinsuorittimien rinnalle toiset, hitaammat liukuluvuilla laskevat suorittimet. Huonona puolena tästä oli huono suorituskyky liukulukulaskentaa käyttävillä DirectX 9 -ohjelmilla. 
Pikseliliukuhihnoja piirillä oli 4 kappaletta, jokaisella oli kaksi tekstuurinlatausyksikköä.
NV30-näytönohjain oli valmistettu 0,13 mikrometrin valmistustekniikalla, ja se sisältää 125 miljoonaa transistoria. Ytimen kellotaajuus näytönohjaimessa oli jopa 500 MHz. Muistiväylä oli 128-bittinen, muistityyppinä oli silloin uusi DDR2.
Näytönohjain vaati täydellä teholla toimiakseen enemmän virtaa kuin AGP-liitin voi antaa, ja tätä varten siinä on lisävirtaliitin. Ohjain toimi tosin ilman lisävirtaliitintäkin, mutta pudotti tällöin muistien ja GPU:n kellotaajuudet puoleen.
Nvidia kehitti GeForce 5800 -näytönohjaimia varten kokonaan uuden jäähdytysratkaisun, jota se nimitti Flow FX:si. Jäähdytyksen ideana oli kuljettaa lämpö kupariputkilla siilille, johon tuli viileää ilmaa tuulettimen kautta. Tuulettimet valmisti Y.S.Tech.
Näytönohjain floppasi pahasti markkinoilla ollen myöhässä, kovaääninen ja häviten pahasti suorituskyvyssä pahasti ATIn Radeon 9700lle. 
NV30 arkkitehtuuri ei kyennyt selviytymään kahdeksasta renderöinti, väritys ja Z-pikselistä kellojaksosta johon kilpaileva R300 piiri kykeni.
NV35.
NV35 edusti samaa näytönohjainsukupolvea, kuin NV30, mutta siihen oli tehty parannuksia verrattuna NV30-näytönohjaimeen. Surullisenkuuluisaksi tulleesta Flow FX -ratkaisusta oli luovuttu ja siirrytty takaisin "perinteiseen" jäähdytykseen. Suorituskykyä oli parannettu siirtymällä 256-bittiseen muistiväylään sekä myös liukulukuyksiköiden nopeutta oli parannettu, mutta piiri hävisi silti suorituskyvyssä pahasti ATI:n näytönohjaimille.
Ajurihuijaus.
Kun Nvidian näytönohjaimet eivät pärjänneet kilpaileville tuotteille näytönohjaimen heikon suorituskyvyn vuoksi, yhtiö päätti tehdä pitkälti optimoidut ajurit. Trillineaarinen ja anisotrooppinen suodatus kokivat eräänlaisia muutoksia, joiden avulla näytönohjainten suorituskyky saatiin näyttämään paremmalta kuin mitä se todellisuudessa oli.
Rollaattori

Rollaattori tai kävelyteline (harvemmin myös kävelypyörä) on liikkumisrajoitteisen henkilön kävelyä helpottava apuväline. Rollaattorissa on kahdesta neljään pyörää. Kaksipyöräisessä rollaattorissa takapyörien tilalla on tallat. Rollaattorissa saattaa olla istuinlevy, jonka päällä käyttäjä voi tarvittaessa levähtää. Rollaattorissa voi olla myös työntökahvoihin kiinnitetyt jarrut, sekä esimerkiksi kori tavaroiden säilyttämistä varten.
Rollaattori antaa tukea kävellessä. Rollaattorin käyttö ehkäisee kaatumisia ja niistä aiheutuvia vammoja, joille erityisesti osteoporoosi altistaa. Rollaattori mahdollistaa rajoitetun omatoimisen liikkumisen ja kuntoilun myös heikkovoimaisille sekä edesauttaa toimintakyvyn ylläpitoa.
Rollaattorin keksi polion vammauttama ruotsalainen Aina Wifalk (k. 1983). Wifalk esitteli rollaattorin idean Ruotsin valtion keksintörahastolle 1978.
Ardahan

Ardahan (, ) on kaupunki ja piirikunta Turkin koillisosassa lähellä Georgian rajaa. Se on Ardahanin maakunnan pääkaupunki. Kaupungin asukasluku on arviolta 19 657 (vuonna 2014).
Jeff Lindsay

Jeff Lindsay (oikealta nimeltään Jeffry P. Freundlich, s. 14. heinäkuuta 1952) on yhdysvaltalainen näytelmä- ja rikoskirjailija. Hänet tunnetaan parhaiten "Dexter"-romaanisarjastaan.
Hänen teoksensa "Dexterin pimeät unet" oli alun perin ehdolla "Mystery Writers of American" Parhaan ensimmäisen romaanin Edgar-palkinnon saajaksi, mutta koska Lindsay oli julkaissut useita kirjoja nimellä Jeffrey P. Lindsay jo 1990-luvun alussa, se pudotettiin ehdokkaiden listalta. 
Showtimen "Dexter"-televisiosarjan ensimmäisen tuotantokauden 12 jaksoa pohjautuvat "Dexterin pimeät unet" -romaanin tapahtumiin.
Lindsay asuu Cape Coralissa, Floridassa kirjailijavaimonsa Hilary Hemingwayn kanssa. Hemingway on ollut mukana kirjoittamassa miehensä varhaisempia teoksia.
Sekvensseri

Sekvensseri (myös MIDI-sekvensseri tai musiikkisekvensseri) on ohjelmisto tai laite, jolla voidaan luoda ja muokata musiikkia.
Alun perin sekvenssereillä ei voitu tallentaa ääntä, vaan ne toimivat "kaukosäätiminä" ja antoivat sellaisia käskyjä kuin "nuotti alkaa" ja "nuotti loppuu" syntetisaattoreille, jotka tuottivat äänen. Useimmilla moderneilla sekvenssereillä voidaan nykyään myös muokata ja käsitellä ääntä. Tämän vuoksi termejä "musiikkisekvensseri" ja "musiikinteko-ohjelmisto" käytetään usein samassa merkityksessä.
Vaikka nykyään "sekvenssereiksi" kutsutaan pääasiassa ohjelmistoja, joissakin syntetisaattoreissa ja melkein kaikissa musiikkityöasemissa on sisäänrakennettu MIDI-sekvensseri. Rumpukoneissa on yleensä Step Sequencer -niminen sekvensseri. Myös erillisiä sekvensserilaitteita on yhä käytössä, joskin niiden kysyntä on vähentynyt paljon kymmenen viime vuoden aikana.
Monilla sekvenssereillä on mahdollista tehdä jonkin verran nuotitusta, ja useimmat voivat näyttää musiikin Piano Roll -muodossa.
Imogen Poots

Imogen Poots (s. 3. kesäkuuta 1989 Lontoo) on brittiläinen näyttelijä. Hänet tunnetaan muun muassa rooleistaan elokuvissa "V niin kuin verikosto" (2005), "28 viikkoa myöhemmin" (2007), "Need for Speed" (2014), "She's Funny That Way (2014), Sinkkuna suhteessa" (2014), "Knight of Cups" (2015) ja "Popstar: Never Stop Never Stopping (2016)".
Jeremy Renner

Jeremy Lee Renner (s. 7. tammikuuta 1971 Modesto, Kalifornia) on yhdysvaltalainen näyttelijä, elokuvatuottaja ja muusikko. Hänet tunnetaan muun muassa rooleistaan elokuvissa "The Hurt Locker" (2008), "The Town" (2010) ja Haukansilmän roolista Marvel Cinematic Universen elokuvissa "Thor" (2011), "The Avengers" (2012), ' (2015), ' (2016), ' (2019), "Black Widow" (2021) ja ' (2026) sekä Disney+-sarjassa "Hawkeye" (2021).
Renner sai pääosastaan "The Hurt Lockerissa" Oscar-, Bafta-, SAG-palkintoehdokkuuden vuonna 2008. Sivuosastaan "The Townissa" hän sai Oscar-, Golden Globe- ja SAG-palkintoehdokkuuden vuonna 2010.
Renner on esiintynyt myös muun muassa elokuvissa "Dahmer" (2002), "S.W.A.T." (2003), "A Little Trip to Heaven" (2005), "28 viikkoa myöhemmin" (2007), ' (2011), "American Hustle" (2013), ' (2015) ja "Arrival" (2016).
Vuonna 2016 hän tuotti John Lee Hancockin ohjaaman elämäkertaelokuvan "The Founder".
Jeremy Renner loukkaantui vakavasti tehdessään lumitöitä Tahoejärven läheisyydessä sijaitsevalla maatilallaan uudenvuodenpäivänä 2023. Onnettomuudessa Renner ajoi suurta lumenaurauskonetta joka kaatui hänen päälleen. Häneltä murtui noin 30 luuta ja hän vietti yli kaksi viikkoa sairaalassa.
Adam Roberts

Adam Roberts (s. 1965) on brittiläinen tutkija, kriitikko ja romaanikirjailija. Hän on myös kirjoittanut parodioita nimillä A.R.R.R. Roberts, A3R Roberts ja Don Brine.
Roberts opettaa englannin kieltä ja luovaa kirjoittamista Royal Hollowayn collegessa Lontoon yliopistossa.
Hänen on voittanut British Science Fiction- ja John W. Campbell-palkinnot teoksella "Jack Glass".
Idris Elba

Idrissa Akuna ”Idris” Elba (s. 6. syyskuuta 1972 Hackney, Lontoo, Englanti) on brittiläinen näyttelijä ja muusikko. Hän on esittänyt muun muassa prikaatinkenraali Stonea elokuvassa "28 viikkoa myöhemmin" (2007), Russell ”Stringer” Belliä HBO:n televisiosarjassa "Langalla" sekä John Lutheria BBC:n televisiosarjassa "Luther". Hänet palkittiin vuonna 2012 Golden Globella roolistaan jälkimmäisessä, kategoriassa paras miespääosa minisarjassa tai televisioelokuvassa. Elba sai parhaan miessivuosan SAG-palkinnon roolistaan elokuvassa "Beasts of No Nation" (2016). People-lehti valitsi hänet maailman seksikkäimmäksi mieheksi marraskuussa 2018.
Elban isä on kotoisin Sierra Leonesta ja äiti Ghanasta.
Juan Carlos Fresnadillo

Juan Carlos Fresnadillo (s. 5. joulukuuta 1967) on espanjalainen elokuvaohjaaja. Hänet tunnetaan kansainvälisesti varsinkin elokuvasta "28 viikkoa myöhemmin" (2007), mutta hän on luonut myös muita teoksia, joiden joukossa on "Intacto" (2001).
Fresnadillo syntyi Teneriffalla, Kanariansaarilla. Hän oli vuonna 1997 Oscar-ehdokkaana lyhytelokuvastaan "Esposados" (1996).
Expect No Mercy

Expect No Mercy on hard rock-yhtye Nazarethin studioalbumi vuodelta 1977. Parin kevyemmän albumin jälkeen yhtye palasi tällä albumilla raskaampaan rockiin. Yhtyeen amerikkalainen levy-yhtiö A&amp;M Records ei ollut tyytyväinen ensimmäiseen levytettyyn versioon ja vaati yhtyettä nauhoittamaan materiaalin uudelleen. Hylätty ensimmäinen versio löytyy Salvon vuoden 2010 remasteroidulta painokselta bonus-materiaalina. Albumin kansikuva on kuuluisan fantasiakuvittajan Frank Frazettan taideteos "The Brain" vuodelta 1967.
Capricorn yksi

Capricorn yksi ("Capricorn One") on yhdysvaltalainen, Peter Hyamsin käsikirjoittama ja ohjaama tieteiselokuva vuodelta 1978. Elokuvassa NASA väärentää Mars-lentonsa, koska tarkoitetun avaruusaluksen elossapitojärjestelmään tulee lennon estävä vika. 
Elokuvassa tuodaan epäsuorasti esille joidenkin tahojen esittämä ajatus, että Yhdysvaltain kuulennot 1960- ja 1970-lukujen taitteessa olivatkin NASAn järjestämää huijausta.
Arvioita.
"Video-oppaassa" vuodelta 1994 Asko Alanen kutsuu elokuvaa kiivaaksi takaa-ajotrilleriksi ja antaa sille kolme tähteä viidestä, mikä vastaa sanallista arviota ”hyvä”.
Brian Sibley

Brian Sibley (s. 14. heinäkuuta 1949 Lontoo) on englantilainen kirjailija ja radiotoimittaja. Hän on kirjoittanut etenkin fantasiakirjallisuutta ja -elokuvia sivuavia teoksia.
Vuonna 1981 Sibley kirjoitti yhdessä Michael Bakewellin kanssa BBC:n Radio 4:lle radiokuunnelma-adaptaation J. R. R. Tolkienin "Tarusta sormusten herrasta". Sibley on mukaillut radiokuunnelmat myös muun muassa C. S. Lewisin "Narnian tarinoista" ja Mervyn Peaken romaaneista "Titus Groan" ja "Gormenghast". Viimeksi mainitusta hänet palkittiin Sony Radio Awardilla vuonna 1985.
Sibley on kirjoittanut useita oheisteoksia Peter Jacksonin "Taru sormusten herrasta" -elokuvatrilogiasta sekä Jacksonin elämäkerran "Peter Jackson: A Film-maker's Journey".
Raoul Peck

Raoul Peck (s. 1953) on haitilainen elokuvaohjaaja ja poliitikko. Hänen töidensä joukossa ovat "Lumumba" (2000) ja "Sometimes in April" (2005). 
Peck asui pitkään Kongon demokraattisessa tasavallassa ja oleskeli lisäksi Yhdysvalloissa, Ranskassa sekä Saksassa. Hän toimi 1990-luvulla Haitin kulttuuriministerinä.
Tsuneko Okazaki

Tsuneko Okazaki (; s. 1933, Aichin prefektuuri) on japanilainen tieteilijä. Hän löysi miehensä Reiji Okazakin kanssa DNA:n niin kutsutut Okazakin fragmentit. Löytö julkaistiin "PNAS"-lehdessä vuonna 1968.
Okazaki opiskeli Nagoyan yliopistossa, josta hän valmistui tohtoriksi vuonna 1958, ja sen jälkeen Yhdysvalloissa Washingtonin yliopistossa ja Stanfordin yliopistossa. Hän toimi Nagoyan yliopiston apulaisprofessorina vuodesta 1976 ja professorina vuodesta 1983 lähtien.
Kokkolan oopperayhdistys

Kokkolan Oopperayhdistys oli 2004 perustettu yhdistys, joka tuotti Kokkolan Oopperakesä -festivaalia, joka oli Finland Festivalsin jäsen. Sen perustajina olivat Anu Komsi, Sakari Oramo, Annika Mylläri-McLoud ja Robert McLoud. Oopperayhdistys sai vuonna 2008 taiteen valtionpalkinnon perusteena Kokkolan oopperan nopea nousu suomalaisen oopperataiteen huipulle. Yhdistyksen suunnitelmat tähtäsivät pitkälle tulevaisuuteen.
Kokkolan oopperan taiteellisena johtajana toimi sen lopettamiseen saakka Anu Komsi, kapellimestarina Sakari Oramo ja toiminnanjohtajana Annika Mylläri. Aikaisempia tuotantoja olivat Mozartin "Figaron Häät" (2006 ja 2007), Johann Strauss nuoremman "Lepakko" (2007-2008), italialainen "Offerere" (2008), Alban Bergin "Lulu" (2009), Sebastian Fagerlundin "Döbeln 1809" (2009, kantaesitys, tilausteos, levytys ilmestynyt 2010), lastenooppera "Hästarna Kommer" (2009), Bizet'n "Carmen" (2010) ja Mozartin "Taikahuilu" (2011).
Vuonna 2013 ei aikataulullisista syistä ollut kesäfestivaalia, ja siksi yhdistys järjesti festivaaliviikon marraskuussa 2013. Viikon pääteos oli Benjamin Brittenin "Pieni nokipoika".
Kokkolan oopperayhdistyksen toiminta loppui vuonna 2018.
Likani

Likani () on kaupunkityyppinen taajama Georgiassa Samtskhe-Džavakhetin hallintoalueella Bordžomin piirikunnassa. Se sijaitsee Bordžomin kaupungin länsireunalla Bordžomin rotkossa noin 160 kilometrin päässä maan pääkaupungista Tbilisistä. Likani sijaitsee Bordžomi-Kharagaulin kansallispuiston vieressä, ja se on suosittu vuoristokylpyläpaikkakunta.
Talvet ovat Likanissa leutoja eivätkä kovin lumisia, ja keskilämpötila on -2,0 astetta celsiusta. Kesät ovat lämpimiä, ja keskilämpötila on 20–25 astetta. Likanin puistoa, suosittua virkistysaluetta, hallitsevat tammet ja havupuulehdot, ja puistossa on Bordžomin lähdettä muistuttavia mineraalivesilähteitä. 
Likanin merkittäviin maamerkkeihin kuuluvat kolmilaivainen basilikakirkko 700–800-luvuilta ja Romanovien palatsi vuosilta 1892–1895. Idean jälkimmäiseen sai Léon Benois ja palatsin suunnitteli Leopold Bilfeldt. Se rakennettiin Mtkvari-joen rannalle suurherttua Nikolai Mihailovitš Romanovin kesäkartanoksi. Neuvostokaudella Likanin residenssi siirtyi valtion omaisuudeksi, ja siellä kävi keskeisiä neuvostohallinnon henkilöitä, mukaan lukien Josif Stalin. Uudelleen itsenäistyneessä Georgiassa palatsi toimii Georgian presidentin kesäresidenssinä. Kazakstanin valtion omistama energiayhtiö KazMunayGas osti loput Likanin virkistysalueesta, mukaan lukien neuvostokauden parantolan, huhtikuussa 2006.
Nicholas Pileggi

Nicholas Pileggi (s. 22. helmikuuta 1933) on yhdysvaltalainen kirjailija ja elokuvakäsikirjoittaja. Hänen töidensä joukossa ovat "Mafiaveljet" (1990) ja "Casino" (1995) sekä kirjat, joihin ne pohjautuvat.
New Yorkissa syntynyt amerikanitalialainen Pileggi työskenteli alun alkaen rikostoimittajana. Hän meni vuonna 1987 naimisiin Nora Ephronin kanssa. 
Pileggi, Bafta-voittaja, oli lisäksi ehdolla Golden Globen ja Oscar-palkinnon saajaksi.
Artjom

Artjom () () on eri variaatioineen useissa itäslaavilaisissa kielissä esiintyvä etunimi. Nimi on eri muodoissaan yleinen erityisesti Ukrainassa, Venäjällä ja Valko-Venäjällä. Nimi translitteroidaan eri kieliin eri tavalla; esimerkiksi englannin kielessä se kirjoitetaan "Artyom". Nimi on slaavilainen muoto kreikkalaisesta nimestä "Artemios" (), joka johtuu muinaiskreikkalaisen Artemis-jumalattaren nimestä. Nimen eri variaatioita ovat Artem, Artemi ja Artemio.
Väestörekisterikeskuksen tietojen mukaan Suomessakin on ollut vuoteen 2016 mennessä 225 Artjom-nimistä henkilöä. Ennen vuotta 1960 nimeä ei Suomessa esiintynyt.
Lee Radziwill

Caroline Lee Radziwiłł (ent. Ross ja Canfield, o.s. Bouvier, 3. maaliskuuta 1933 – 15. helmikuuta 2019, tunnettiin myös nimellä ruhtinatar Lee Radziwiłł, ) oli yhdysvaltalainen sisustussuunnittelija, pr-johtaja ja tunnettu julkisuuden henkilö. Hän oli Jacqueline Kennedy Onassiksen nuorempi sisar.
Radziwill oli kolmesti naimisissa. Ensimmäinen puoliso (1953–1959) oli Michael Temple Canfield; toinen puoliso (1959–1974) oli Radziwiłł-sukuun kuulunut puolalainen ruhtinas Stanisław Albrecht Radziwiłł ja kolmas (1988–2001) elokuvaohjaaja Herbert Ross. Hän sai toisen puolisonsa kanssa kaksi lasta: Anna Christinan sekä Anthony Stanislasin, josta tuli myöhemmin elokuvaohjaaja. Tämän avioliiton aikana Radziwiłłin kanssa Lee käytti nimeä "ruhtinatar Lee Radziwiłł" . 
Radziwill teki töitä muun muassa näyttelijänä ja kirjailijana sekä sisustussuunnittelijana ja toimi pr-tehtävissä muotiteollisuudessa. Hän julkaisi omaelämäkertateoksen "Happy Times" (2003).
Herbert Ross

Herbert Ross (13. toukokuuta 1927 – 9. lokakuuta 2001) oli yhdysvaltalainen elokuvaohjaaja ja -tuottaja sekä koreografi.
Ross sai Golden Globen ja oli ehdolla kahden Oscar-palkinnon saajaksi elokuvastaan "Käännekohta" (1977). Hänen muiden teostensa joukossa ovat "Kuolema astuu laivaan" (1973), "Aurinkoiset pojat" (1975), "Unelmien Hollywood" (1982) ja "Menestyksen avain" (1987). 
Ross syntyi ja kuoli New Yorkissa. Hän oli kahdesti naimisissa; ensimmäinen puoliso oli ballerina Nora Kaye ja toinen julkisuuden henkilö Lee Radziwill.
Nora Kaye

Nora Kaye (17. tammikuuta 1920 – 28. helmikuuta 1987) oli yhdysvaltalainen balettitanssija. Hän syntyi venäläisille vanhemmille Brooklynissä, New Yorkissa. Hänen alkuperäinen, anglisoimaton sukunimensä oli Koreff.
Kaye liittyi vuonna 1936 George Balanchinen johtamaan American Balletiin. Hän jatkoi uraansa teatteriin ja elokuviin. Hän työskenteli tuottajana muun muassa elokuvassa "Käännekohta" (1977).
Kaye oli 1940-luvun lopulla naimisissa Isaac Sternin kanssa. Myöhemmin hän meni naimisiin Herbert Rossin kanssa. Hän kuoli syöpään Los Angelesissa 67-vuotiaana.
Rodolfo Chikilicuatre

Rodolfo Chikilicuatre on espanjalaisen koomikon David Fernández Ortizin (s. 24. kesäkuuta 1970) esittämä hahmo. Rodolfo esiintyi ensimmäisen kerran tammikuussa 2008 myöhäisillan "Buenafuente"-tv-ohjelmassa La Sexta -kanavalla. Rodolfo Chikilicuatre valittiin netti- ja tekstiviestiäänestyksessä edustamaan Espanjaa vuoden 2008 euroviisuihin.
Rodolfo Chikilicuatre on elvis-peruukkia käyttävä argentiinalainen, joka on keksinyt vibraattorikitaran. Edustuskappale ”Baila el Chiki-chiki” parodioi reggaeton-musiikkia.
Chikilicuatren esitystä ”Baila el Chiki-chiki” promotoitiin ohjelmassa ja se sai yli puolet äänestyksen äänistä. Kappaleesta poistettiin voiton jälkeen euroviisujen sääntöjen edellytysten vuoksi viittauksia eräisiin poliitikkoihin kuten Zapateroon ja Mariano Rajoyhin, jotka mainittiin vain etunimillä. Viittaus Hugo Cháveziin jäi pois, vaikka Juan Carlos I:een ja hänen tölväisyynsä ”¿Por qué no te callas?” Chávezille viitattiin. Lisäksi kappaletta pidennettiin, koska alkuperäinen kappale oli vain minuutin ja 20 sekunnin pituinen.
Giovanni Visconti

Giovanni Visconti (s. 13. tammikuuta 1983 Torino) on italialainen maantiepyöräilijä, joka kilpaili ammattilaisena vuosina 2004–2022.
Visconti voitti Italian maantiepyöräilymestaruuden vuonna 2007. Seuraavan vuoden Italian ympäriajossa hän kuului kuudennella etapilla yhdentoista miehen kärkiryhmään, joka saapui maaliin yli yksitoista minuuttia ennen pääjoukkoa. Tämän seurauksena Visconti sai maglia rosa -paidan haltuunsa menettäen sen vasta 14. etapin jälkeen. Hän voitti maantieajon Italian mestaruuden myös 2010 ja 2011.
Italian ympäriajossa 2011 Visconti saapui 17. etapilla ensimmäisenä maaliin, mutta hänet pudotettiin kolmanneksi, koska tuomaristo katsoi hänen tönineen Diego Ulissia loppukirissä. Italian ympäriajossa 2013 hän voitti Col du Galibierille päättyneen 15. etapin 42 sekunnin erolla Carlos Betancuriin ja Vicenzaan päättyneen 17. etapin 19 sekuntia ennen Ramūnas Navardauskasta. Hän voitti mäkikirikilpailun Italian ympäriajossa 2015 ja Giro dell'Emilia -kilpailun 2017.
Maantieajon alle 23-v. EM-kilpailu, Ateena, kultaa
GP Kranj, voitto
Coppa Sabatini, voitto
Italian maantiepyöräilymestaruus
Coppa Sabatini, voitto
Brixia Tour, 2 a -etapin voitto
Italian ympäriajo, 19. etapilla toinen
Italian ympäriajo, 18. etapilla toinen
Grand Prix de Fourmies, voitto
Vuelta a Andalucia, 3. etapin voitto
Lombardian ympäriajo, neljäs 
Japan Cup, toinen
Slovenian ympäriajo, 2. etapin voitto
Coppa Agostoni, voitto
Trofeo Melinda, voitto
Gran Premio Industria e Commercio di Prato, voitto
Presidential Tour of Turkey, kokonaiskilpailun sekä 3. ja 4. etapin voitto
Luxemburgin ympäriajo, 1. etapin voitto
Italian maantiepyöräilymestaruus
GP Insubrica, voitto
Settimana Internazionale Coppi e Bartali, 5. etapin ja pistekilpailun voitto
Italian ympäriajo, 11. ja 17. etapilla kolmas
Italian maantiepyöräilymestaruus
GP Industria e Commercio Artigianato Carnaghese, voitto
Settimana Ciclistica Lombarda, 4. etapin voitto
Lombardian ympäriajo, seitsemäs
Klasika Primavera, voitto
Italian ympäriajo, 10. etapilla kolmas
Circuito de Getxo, voitto
Italian ympäriajo, 15. ja 17. etapin voitto, 4. etapilla kolmas
Ranskan ympäriajo, 17. etapilla toinen
Italian ympäriajo, kokonaiskilpailussa 18:s, mäkikirikilpailun voitto
Espanjan ympäriajo, kokonaiskilpailussa 19:s
Klasika Primavera, voitto
Italian ympäriajo, kokonaiskilpailussa 13:s, 13. etapilla toinen
Giro della Toscana, 1. etapin voitto
Italian ympäriajo, 8. etapilla toinen
Slovenian ympäriajo, kokonaiskilpailussa toinen
Espanjan ympäriajo, 18. etapilla kolmas
Giro della Toscana, kokonaiskilpailussa toinen
Giro dell'Emilia, voitto
Strade Bianche, viides
Italian ympäriajo, 5. etapilla toinen
Itävallan ympäriajo, pistekilpailun sekä 2., 4. ja 8. etapin voitto
Trofeo Matteotti, toinen
Settimana Internazionale Coppi e Bartali, mäkikirikilpailun voitto
Slovenian ympäriajo, kokonaiskilpailussa toinen, 4. etapin voitto
Itävallan ympäriajo, 3. etapin voitto
Giro della Toscana, voitto
Tre Valli Varesine, kolmas
Italian ympäriajo, 3. etapilla toinen
Jasmine Richards

Jasmine Richards (s. 28. kesäkuuta 1990) on kanadalainen näyttelijä. Hän esiintyi Sadie Hawthornen (Arnold) parhaan ystävän, Margaretin roolissa televisiosarjassa "Naturally, Sadie" (2005–2007).
Richards harrastaa tanssia ja pitää suosikkinäyttelijänään Halle Berryä.
Richards on "Naturally, Sadie" -sarjan ulkopuolella esiintynyt muun muassa elokuvassa "Devotion" (2005). Hän näytteli myös elokuvassa "Camp Rock" (2008).
Charlotte Arnold

Charlotte Arnold (s. 27. heinäkuuta 1989) on kanadalainen näyttelijä. Hän esiintyi Sadie Hawthornen roolissa televisiosarjassa "Naturally, Sadie" (2005–2007). 
Lisäksi Arnold tunnetaan muun muassa sarjasta "", johon hän liittyi seitsemännellä tuotantokaudella Holly J. Sinclairin roolissa. Hän on esiintynyt myös elokuvissa.
Ontariossa syntynyt Arnold harrastaa tanssia.
Artvin

Artvin () on kaupunki ja piirikunta Turkin koillisosassa Çoruhjoen varrella lähellä Georgian rajaa. Se on Artvinin maakunnan pääkaupunki. Kaupungin asukasluku on arviolta 25 525 (vuonna 2014).